Ngohe Aromatawai: Te toi huarewa

**Paerewa Paetae Tikanga ā-Iwi 91732**: Te whakaatu māramatanga ki tā te Māori tikanga mō te pupuri me te tuku mātauranga

Aronga: Tikanga ā-Iwi 1.7B v1

Whiwhinga: 5

**Te Horopaki**

Nā Tāne i piki ake te toi huarewa ki te tiki i ngā kete o te mātauranga, kātahi ka hora ki te ao kikokiko, ki ō tātou tīpuna. He aha rā ngā momo tukunga o ērā mātauranga i roto i ngā tau kia tae mai ki te ao Māori i ēnei rā?

Ko tāu mahi he tuhi i tētahi kōrero e whakaatu māramatanga ai ki tā te Māori tikanga mō te pupuri me te tuku mātauranga.

Mātua rā me whakarite koe i tō horopaki hei kōrero māu. Kātahi ka tīpakohia kia toru ngā tikanga o te tuku mātauranga hei rangahau, hei whakamārama māu.

He mahi takitahi tēnei. Ka aromatawaitia tō whakamārama i ngā tūāhuatanga mō te pupuri me te tuku mātauranga mā te wetewete i ōna tikanga me ngā tukanga mahi tahi a ngā iwi.

Kei wareware, me whakariterite e koutou ko te kaiako te roanga o te wā e tutuki ai ngā mahi katoa.

**Hei Mahi**

Āta whakaarohia ngā mātauranga Māori me ngā ara i riro ai koe i aua mātauranga rā. He aha rā ngā tikanga, ngā kawa e pā ana ki te tuku i ērā mātauranga?

Kei a koe te horopaki me te momo o ngā tikanga e whakamārama atu ana koe, heoi anō, anei ētahi tauira hei whakaarotanga māu:

* te wānanga kaupapa
* te whakapapa
* te tapu me te noa
* te mana
* te kōrero ā-waha: karanga, pepeha, mihi, whaikōrero, whakataukī/whakatauākī, waiata, tauparapara, mōteatea, pūrākau, pakiwaitara
* ngā mahi a te rēhia, a Tānerore
* ngā mahi toi, ngā mahi a te whare pora.

E kairangi ai, me wānanga ngā pātai nā te paerewa:

* He aha i whaitake ai ngā tikanga, te kawa rānei?
* He aha ngā āhuatanga e pā ana ki ngā ariā matua me ngā tukanga mahi tahi a tēnā iwi, ki tēnā iwi me ngā take e pēnā ai?

Ko ō urupare ki ēnei pātai e tātaki ai ō whakamāramatanga me tō kōrero.

Kōwhiria tētahi horopaki, ā, tīpakohia kia toru ngā tikanga hei rangahau māu. Ko tāu he whakamārama i ēnei tikanga he hiranga ki te horopaki. Whakamāramahia mai ngā tikanga, te pānga me te whaitake o ēnei tikanga me ngā take i pērā ai.

Āta whakarite i ō rauemi e kounga ai ngā hua o tō kōrero.

Tuhia tāu kōrero e whakaatu māramatanga ai ki tā te Māori tikanga mō te pupuri me te tuku mātauranga. Mā kōrua ko te kaiako e whakatau te āhua o tō kōrero: he rangitaki, he pūrongo, he whakaaturanga, he aha, he aha.

Taunakitanga: Tikanga ā-Iwi 91732 Te toi huarewa

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka tautohu i:* ngā ariā matua e ārahi ana i te pupuri me te tuku mātauranga a te Māori
* ngā tikanga, te kawa rānei, e pā ana ki aua ariā
* ngā tukanga mahi tahi me te take e pēnā ai.

Hei tauira:Kua whiriwhiri i te whakaeke marae hei horopaki. Kua tuhi kōrero e tautohu ana i ngā ariā matua, ngā tikanga e pā ana ki aua ariā i roto i te horopaki, me ētahi tauira o ngā tukanga mahi tahi me te take e pēnā ai. | Ka whakaahua i:* ngā hononga o ngā ariā matua
* ngā tikanga, te kawa rānei, e pā ana ki aua ariā
* ngā tukanga mahi tahi a tēnā whānau ki tēnā whānau, a tēnā hapū ki tēnā hapū me te take e pēnā ai.

Hei tauira:Kua whiriwhiri i te whakaeke marae hei horopaki. Kua tuhi kōrero e whakaahua ana i ngā hononga o ngā ariā matua, ngā tikanga e pā ana ki aua ariā i roto i te horopaki, me ētahi tauira o ngā tukanga mahi tahi a whānau/hapū me te take e pēnā ai. | Ka whakamārama:* he aha i whaitake ai ngā tikanga, te kawa rānei, e pā ana ki ngā ariā matua
* i ngā tukanga mahi tahi a tēnā iwi ki tēnā iwi me te take e pēnā ai.

Hei tauira:*Kua whiriwhiri i te whakaeke marae hei horopaki. Kua tuhi kōrero e whakamārama ana i te whaitake o ngā tikanga e pā ana ki ngā ariā matua i roto i te horopaki me ētahi tauira o ngā tukanga mahi tahi a te iwi me te take e pēnā ai.* |